Document ID: 32007D0328

ODLOČBA KOMISIJE
z dne 30. aprila 2007
o začasnem trženju nekaterih vrst semenskega krompirja, ki ne izpolnjujejo zahtev Direktive Sveta 2002/56/ES
(notificirano pod dokumentarno številko C(2007) 1852)
(Besedilo velja za EGP)
(2007/328/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2002/56/ES z dne 13. junija 2002 o trženju semenskega krompirja (1) in zlasti člena 22(1) Direktive,
ob upoštevanju naslednjega:
(1)
Na Švedskem je količina razpoložljivega semenskega krompirja kategorije „certificiran semenski krompir“, ki ustreza nacionalnim okoljskim razmeram in ki izpolnjuje zahteve iz Direktive 2002/56/ES glede števila rastlin s simptomi resne virusne okužbe v neposrednem potomstvu, nezadostna in zato ne more zadovoljiti potreb navedene države članice.
(2)
Povpraševanju po semenskem krompirju ni mogoče zadostiti s semenskim krompirjem iz drugih držav članic ali tretjih držav, ki izpolnjuje vse zahteve iz Direktive 2002/56/ES.
(3)
Zato bi bilo treba Švedsko pooblastiti, da za obdobje do 30. junija 2007 dovoli trženje semenskega krompirja, za katerega bodo veljale manj stroge zahteve.
(4)
Poleg tega bi bilo treba druge države članice, ki lahko Švedski dobavijo semenski krompir, pooblastiti, da dovolijo trženje semenskega krompirja, ne glede na to, ali je bil pridelan v državi članici ali v tretji državi.
(5)
Primerno je, da Švedska prevzame vlogo koordinatorja za zagotovitev, da skupna količina semenskega krompirja, odobrena v skladu s to odločbo, ne preseže največje količine iz te odločbe.
(6)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO ODLOČBO:
Člen 1
Trženje semenskega krompirja kategorije „certificiran semenski krompir“, ki ne izpolnjuje zahtev iz Direktive 2002/56/ES glede števila rastlin s simptomi resne virusne okužbe v neposrednem potomstvu, se v Skupnosti dovoli za obdobje do 30. junija 2007 pod pogoji v skladu z določbami v Prilogi k tej odločbi in pod naslednjimi pogoji:
(a)
število rastlin semenskega krompirja kategorije „certificiran semenski krompir“ s simptomi resne virusne okužbe v neposrednem potomstvu ne presega odstotka, določenega v Prilogi;
(b)
uradna oznaka navaja odstotek rastlin semenskega krompirja kategorije „certificiran semenski krompir“ s simptomi resne virusne okužbe v neposrednem potomstvu, ugotovljen z uradnim pregledom v skladu s členom 2(c)(iv) Direktive 2002/56/ES;
(c)
semenski krompir mora biti dan v promet v skladu s členom 2 te odločbe.
Člen 2
Vsak dobavitelj semenskega krompirja, ki želi dati v promet semenski krompir iz člena 1, zaprosi za dovoljenje državo članico, v kateri ima svoj sedež ali v katero uvaža.
Zadevna država članica dovoli dobavitelju, da navedeni semenski krompir da v promet, razen če:
(a)
obstajajo utemeljeni razlogi za dvom, da bo dobavitelj lahko dal v promet količino semenskega krompirja, za katero je zaprosil za dovoljenje; ali
(b)
bi skupna količina, za katero je dovoljeno trženje v skladu z zadevnim odstopanjem, presegla največjo količino iz Priloge k tej odločbi.
Člen 3
Države članice si pri uporabi te odločbe medsebojno pomagajo v upravnih zadevah.
Švedska prevzame vlogo države članice koordinatorke za zagotovitev, da skupna odobrena količina ne presega največje količine iz Priloge k tej odločbi.
Vsaka država članica, ki prejme zahtevek iz člena 2, nemudoma uradno obvesti državo članico koordinatorko o količini iz zahtevka. Država članica koordinatorka nemudoma obvesti državo članico, ki ji je poslala uradno obvestilo, ali bi dovoljenje povzročilo preseganje največje količine.
Člen 4
Države članice nemudoma obvestijo Komisijo in druge države članice o količinah, v zvezi s katerimi so izdale dovoljenje za trženje v skladu s to odločbo.
Člen 5
Ta odločba je naslovljena na države članice.
V Bruslju, 30. aprila 2007

Labels: 3
17
18
6